Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 260

10. Módszertani ajánlások A tantervi modulok feldolgozásában ajánlott tanulói tevékenységek elsősorban a diákokat aktivizálják, cselekedtetik és gondolkodtatják. Ennek megfelelően kiemelt szerepet szánunk a kooperatív technikáknak, a terepmunkáknak, a kutatómunkáknak, a drámapedagógiai módszereknek. 2006/79/II. szám Az alapelvek és a helyi tanterv kidolgozására tett javaslatunkban már említést tettünk arra, hogy a témák megközelítési és feldolgozási módszerében hangsúlyos szerepet szánunk a tanulók előzetes tudásának és tapasztalatainak, amelyet ún. primer ismeretek címen foglaltunk össze. A tanuláshoz kell előzetes tudás, nem lehetséges úgy tanulni, hogy az új ismeretek nem illeszkednek be egy már korábban felépített rendszerbe. A konstruktivista tanulási filozófia arra az előfeltevésre alapoz, hogy előzetes tudásunkra építve mi magunk hozzuk létre azt a tudást, amellyel megértjük a bennünket körülvevő világot. Magunk generáljuk azokat a szabályokat, gondolkodási sablonokat, amelyekkel értelmezzük tapasztalatainkat. A módszerek megválasztása tekintetében az előzetes tudás prioritása mellett legalább olyan fontos elemnek tekintjük azt az elvet, hogy a tanulást aktív folyamatnak és egyben társas tevékenységnek tartjuk. Tanulásunk közvetlenül kapcsolódik az emberekhez való viszonyunkhoz, melyben fontos szerepet kapnak az interakciók és a tudás alkalmazása is. A csoportmunka, a projekt valamint a kooperatív pedagógia azoknak a módszereknek az alkalmazását jelenti, amelyek a tanulást társas tevékenységgé teszik. Módszertani ajánlásunkat ezek a tényezők indokolják. Néhány, a társadalomtudományok tanulását segítő módszer: 1. Probléma alapú tanulás módszere, mely jól alkalmazható egy-egy jelenség megoldására, megmagyarázására, okok és következmények, hasonlóságok és különbségek feltárására. 2. Számítógéppel segített kooperatív tanulás, mely az információk gyűjtése, feldolgozása mellett az együttműködés és kommunikáció eszközéül is szolgál. 3. Projektmunka, mely hosszabb, rendszerint több tantárgyat átfogó tanulási folyamat, melynek céljaként létrejön valamilyen produktum kooperatív csoportmunkában, s mire a feladat elkészül, a tanulók tudása gyarapszik, megcélzott kompetenciáik fejlődnek. 4. Tudományos vizsgálódás pedagógiai modellje, mely jól alkalmazható kérdésfeltevések, teóriák, magyarázatok megfogalmazására, információs források kritikai használatára. 5. Vitamódszer, mely nagyon eredményes lehet egy probléma ellentmondásos, vitatható állítás formájában való megfogalmazására. 6. Drámapedagógiai módszerek, melyek jól alkalmazhatóak párbeszédek, szituációk játékos formában való megjelenítésére. A szakiskolai tanulók történelmi tudatossága, képességei, nyelvi és olvasottságbeli kultúrája, érdeklődése és nyitottsága meglehetősen heterogén. Ezért a tantervben megfogalmazott módszerek alkalmazását nagy rugalmassággal ajánljuk, figyelemmel a helyi sajátosságokra, lehetőségekre, különös figyelemmel az egyéni fejlettségi szintre. Az alkalmazott módszerek megválasztása éppúgy helyt ad a tanári önállóságnak és kreativitásnak, mint a modulok és a tananyagtartalom válogatása vagy mint a hozzá kapcsolódó eszközök, módszerek, értékelési eljárások kiválasztása. A képességfejlesztés sikere érdekében a pedagógiai eszközök és a tanítás egyéb feltételeinek megújítása is szükséges, melyhez az iskola elvi és olykor anyagi támogatása is fontos. A tanulói aktivitás jó megszervezésére némelykor nem elegendő egy tanóra. Ezért javasolunk az órarendbe hivatalosan beépítve olyan alkalmakat, amikor több óra együttes megtartására van lehetőség. Ezt akár az iskolán kívüli terepmunkák, kutatómunkák, múzeumlátogatások indokolják, akár pedig az iskolában vagy osztályteremben végzett csoportmunkák, projektek stb. Lehetséges az óraszámok növelése is az iskolai megállapodásnak megfelelő szabad órakeret terhére. 10.1. Javaslatok a helyi tanterv kidolgozásához Mit tekintünk elsődleges célnak? A tradíciókon alapuló általános műveltség megszerzését vagy az önálló életvezetés képességének megalapozását? Tekintettel arra, hogy az iskolatípus sajátosságaiból adódóan a közismereti tárgyak oktatása az általánosan képző intézményekkel szemben nem négy, hanem két év, s az óraszámuk is alacsonyabb, szükséges a tantervi célok hierarchiába állítása. 2006/79/II. szám Gyorsan változó világunkban, ahol a tudás minősége nehezen kiszámítható, meghatározható, elsősorban arra van szükség, hogy az iskolából kikerülő diákok felnőtt életükben ezekhez a változó viszonyokhoz megfelelő rugalmassággal legyenek képesek alkalmazkodni oly módon, hogy ez az egyéni céljaiknak, boldogulásuknak is megfeleljen. Ebből az következik, hogy az iskolának elsődlegesen ezeknek a képességeknek a fejlődését kell biztosítania. A képességfejlesztés céljait és feladatait a Nemzeti alaptanterv pontosan meghatározza. Ehhez úgy kell a tartalmi elemeket igazítanunk, hogy azok egyrészt biztosítsák azt a tudást, ami a fent megfogalmazott elvárásoknak megfelel, másrészt elsajátításuk szinkronban legyen a képességfejlesztéssel. Mindezek alapján célszerűnek látszik, hogy a hagyományos tartalmi struktúrát, mely alapvetően történelem- és ismeretcentrikus, a fenti elvárásoknak megfelelően átértelmezzük. A koncepció kialakításakor a diákok primer politikai, társadalmi, gazdasági tapasztalataiból indultunk ki, ezt tekintettük alapnak, olyan fókusznak, amely alkalmas a társadalmi jelenségvilág problémáinak megbeszélésére, értelmezésére, értékelésére, egyúttal kiindulópont is a jelenség történelemi távlatainak bemutatásához. Ha a személyes tapasztalat, a jelen a kiindulópont, akkor annak van realitása, ha a történelmi ismeret mélységét erre a jelenségvilágra korlátozzuk. Ez pedig nem más, mint a modern állam. Az a modern állam, amely a felvilágosodás eszméiből született, intézményei, társadalmi-gazdasági rendszere, politikai, jogi viszonyai innen eredeztethetőek, s mely máig meghatározza az emberek életét. A moduláris tanterv sajátossága, hogy helyi adaptálása során fokozott mértékben vehetjük figyelembe a helyi viszonyokat, az iskola speciális adottságait, a diákok képességeit és érdeklődését. Mit jelent mindez? Egyrészt lehetőség van arra, hogy a helyi tanterv összeállításakor a szakképzési iránynak megfelelően válogassunk a modulokból. Például kereskedelmi szakirány esetén célszerűnek látszik a kereskedelemmel foglalkozó modulokat teljes egészében beépíteni a helyi tantervbe, a politikai viszonyokkal foglalkozók közül azonban csak azokat, amelyek vázlatos keretet szolgáltatnak a kereskedelmi viszonyok megértéséhez. Ha azonban azt tapasztaljuk, hogy diákjainkat fokozottan érdeklik a hétköznapi élet eseményei, akkor ezek közül a modulok közül érdemes válogatni, míg a többi témát célszerű csak vázlatosan építeni be a rendszerbe. Vagyis a tradicionális politikai eseménytörténettel szemben más szempontok is vezérelhetik a társadalmi/történelmi jelenségvilág sajátosságainak feltárását. Az anyag elrendezése szempontjából háromféle megközelítési módot követhetünk. Egyrészt a tartalmakat rendezhetjük hagyományos kronologikus sorrendben, másrészt kiindulhatunk a jelenből és innen közelíthetjük meg a múltat, harmadrészt problémafókuszok köré építve rendezhetjük el az anyagot. Az első esetben a történetiség, a másodikban a jelenismeretet, a harmadikban a társadalmi/történelmi jelenség kerül előtérbe. A helyi tanterv kialakításakor azonban a tartalmak helyett a tevékenységek, illetve a képességek fejlesztése is lehet szervezőerő. Ebben az esetben az a teendő, hogy ezeket a szempontokat olyan rendbe állítsuk, amely a fejlesztési elveknek megfelel. Kiindulópontunk mindenkor a diákok meglévő képességeinek figyelembevétele, hogy erre építve határozhassuk meg, mit kell, milyen mélységben és milyen tempóban fejlesztenünk. A tevékenységformák meghatározásánál mindenképpen arra kell figyelemmel lennünk, hogy azok milyen képességek fejlesztésére alkalmasak, továbbá ügyelnünk kell arra is, hogy ne tekintsünk semmit evidenciának. Semmit ne végeztessünk egyszer, minden alkalmazott módszernek, tevékenységformának legyen alapozása, hogy aztán rutinszerűen is alkalmazni tudjuk őket, hogy az ismeretszerzés és képességfejlesztés célszerű és automatikusan használható eszközeivé válhassanak. A jelenlegi kerettanterv olyan ajánlat, amely egy lehetséges módját kínálja az ’Ember és társadalom’ műveltségterület értelmezésének a szakiskolák számára. Egyrészt alkalmas arra, hogy viszonylag egyszerűen adaptálható legyen helyi tantervvé, másrészt modellje annak, milyen módon lehetséges a modulokból tantervet készíteni. Példaként bemutatunk egy olyan tematikus modulrendszert is, amely alapanyaga lehet a fent vázolt tantervkészítési eljárásoknak. 2006/79/II. szám

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes